**ΠΡΑΚΤΙΚΗ ΑΣΚΗΣΗ**

**ΕΚΠΑΙΔΕΥΟΜΕΝΩΝ ΣΤΑ**

**ΠΑΝΕΠΙΣΤΗΜΙΑΚΑ ΚΕΝΤΡΑ ΕΠΙΜΟΡΦΩΣΗΣ (ΠΑΚΕ)**

**ΕΚΠΑΙΔΕΥΣΗ ΕΠΙΜΟΡΦΩΤΩΝ**

**ΠΛΑΙΣΙΟ ΑΝΑΦΟΡΑΣ ΚΑΙ ΣΧΕΔΙΑΣΜΟΥ ΣΕΝΑΡΙΟΥ**

**ΣΤΟ ΣΧΟΛΕΙΟ**

**Σενάριο**

**στο μάθημα των**

**Κειμένων Νεοελληνικής Λογοτεχνίας**

**Β΄ Λυκείου**

**Νικόλαος Π. Κακλαμάνος**

Περιεχόμενα

[Πλαίσιο αναφοράς και σχεδιασμού σεναρίου 3](#_Toc320348945)

[Α΄ ΜΕΡΟΣ: Σχεδίαση 3](#_Toc320348946)

[1. Τίτλος σεναρίου 3](#_Toc320348947)

[2. Εμπλεκόμενες γνωστικές περιοχές 3](#_Toc320348948)

[3. Προαπαιτούμενες γνώσεις των μαθητών 3](#_Toc320348949)

[4. Στόχοι 3](#_Toc320348950)

[I. Γενικός Σκοπός 3](#_Toc320348951)

[II. Επιμέρους Στόχοι ως προς το γνωστικό αντικείμενο 3](#_Toc320348952)

[III. Στόχοι ως προς τη μαθησιακή διαδικασία: 4](#_Toc320348953)

[5. Απαιτούμενη υλικοτεχνική υποδομή 4](#_Toc320348954)

[6. Διάρκεια 5](#_Toc320348955)

[7. Ανάλυση περιεχομένου 5](#_Toc320348956)

[8. Εναλλακτικές αντιλήψεις των μαθητών 5](#_Toc320348957)

[9. Συσχετισμός με το Αναλυτικό Πρόγραμμα 5](#_Toc320348958)

[10. Οργάνωση της τάξης 6](#_Toc320348959)

[11. Διδακτικές προσεγγίσεις και στρατηγικές 6](#_Toc320348960)

[12. Περιγραφή Σεναρίου 7](#_Toc320348961)

[I. 1η διδακτική ώρα 7](#_Toc320348962)

[II. 2η διδακτική ώρα 7](#_Toc320348963)

[III. 3η διδακτική ώρα 8](#_Toc320348964)

[IV. 4η διδακτική ώρα 9](#_Toc320348965)

[13. Φύλλα εργασίας 10](#_Toc320348966)

[1o Φύλλο Εργασίας 10](#_Toc320348967)

[2o Φύλλο Εργασίας 10](#_Toc320348968)

[3o Φύλλο Εργασίας 10](#_Toc320348969)

[4o Φύλλο Εργασίας 10](#_Toc320348970)

[5o Φύλλο Εργασίας 10](#_Toc320348971)

[6o Φύλλο Εργασίας 10](#_Toc320348972)

[7o Φύλλο Εργασίας 10](#_Toc320348973)

[8o Φύλλο Εργασίας 10](#_Toc320348974)

[9o Φύλλο Εργασίας 11](#_Toc320348975)

[10o Φύλλο Εργασίας 11](#_Toc320348976)

[14. Αξιολόγηση των μαθητών 11](#_Toc320348977)

[15. Προβλέπεται εργασία στο σπίτι; 12](#_Toc320348978)

[16. Πρόσθετες πληροφορίες 12](#_Toc320348979)

[Β΄ Μέρος: Αναστοχασμός 13](#_Toc320348980)

[1. Υλοποιήθηκε το σενάριο σύμφωνα με το σχεδιασμό και τους στόχους του; 13](#_Toc320348981)

[2. Προκάλεσε το ενδιαφέρον των μαθητών; 13](#_Toc320348982)

[3. Συμμετείχαν οι μαθητές ενεργά στη διδακτική διαδικασία; 13](#_Toc320348983)

[4. Ποιες δυσκολίες παρουσιάστηκαν; 13](#_Toc320348984)

[5. Αν σχεδιάζατε πάλι το σενάριο θα το αλλάζατε όλο η επί μέρους στοιχεία του και ποια; Αιτιολογείστε και γράψτε τα αναλυτικά. 14](#_Toc320348985)

[6. Σε τι σας ωφέλησε ως εκπαιδευτικό ο σχεδιασμός, η υλοποίηση και ο αναστοχασμός στο σενάριο; 14](#_Toc320348986)

[Βιβλιογραφία 15](#_Toc320348987)

# Πλαίσιο αναφοράς και σχεδιασμού σεναρίου

# Α΄ ΜΕΡΟΣ: Σχεδίαση

## Τίτλος σεναρίου

Αλ. Παπαδιαμάντη, Το μοιρολόγι της Φώκιας: μια διδακτική πρόταση

## Εμπλεκόμενες γνωστικές περιοχές

Κείμενα Νεοελληνικής Λογοτεχνίας Β΄ Γενικού Λυκείου

Διδακτική Ενότητα: Αλ. Παπαδιαμάντη, Το μοιρολόγι της Φώκιας (σελ. 68 - 71 βιβλίου μαθητή)

## Προαπαιτούμενες γνώσεις των μαθητών

Το κείμενο, παρά την επιφανειακή του απλότητα, αποτελεί ένα από τα ωραιότερα αλλά και τα πιο "απαιτητικά" κείμενα του Παπαδιαμάντη, καθώς συμπυκνώνει σε εξαιρετικά περιορισμένη έκταση, τόσο τους βασικούς ιδεολογικούς άξονες του έργου του όσο και τα θεμελιώδη στοιχεία της παπαδιαμαντικής μορφής. Θα ήταν λοιπόν χρήσιμο οι μαθητές να έχουν οικειωθεί το "ήθος" και τα στοιχεία της γραφής του Παπαδιαμάντη για να μείνει ανοικτό το πεδίο της νοηματικής διερεύνησης και της αισθητικής απόλαυσης του κειμένου.

Στην παρούσα διδακτική πρόταση, οι μαθητές έχουν διδαχθεί προηγουμένως τη Φόνισσα του Παπαδιαμάντη και έχουν έρθει σ' επαφή με τους βασικούς ιδεολογικούς άξονες και τη μορφή του παπαδιαμαντικού έργου. Επίσης, έχουν έρθει σ' επαφή με τα λογοτεχνικά ρεύματα της περιόδου κι έχουν αποσαφηνίσει τις έννοιες του ρεαλισμού και του νατουραλισμού.

## Στόχοι

Οι διδακτικές πρακτικές είναι στοχοκεντρικές. Ο γενικός σκοπός της διδακτικής πρακτικής και οι επιμέρους στόχοι εξαρτώνται από τη θεωρητική προσέγγιση που υποστηρίζει ο κάθε εκπαιδευτικός και την προσωπική του θεωρία για τη διδασκαλία και τη μάθηση. Αυτοί είναι που καθορίζουν τον τύπο των δραστηριοτήτων που θα ακολουθήσουν και το περιεχόμενό τους.

### Γενικός Σκοπός

Γενικός σκοπός του διδακτικού σεναρίου είναι οι μαθητές να κατανοήσουν και να απολαύσουν ένα από τα πιο όμορφα διηγήματα της νεοελληνικής πεζογραφίας, Το Μοιρολόγι της Φώκιας.

### Επιμέρους Στόχοι ως προς το γνωστικό αντικείμενο

* Να κατανοήσουν οι μαθητές το περιεχόμενο του διηγήματος (χώρος-χρόνος-πρόσωπα- βασική πλοκή) μέσα από μια σειρά ενεργειών που περιλαμβάνει προσεκτική ανάγνωση του κειμένου, εντοπισμό, ανάλυση και σύνθεση των κειμενικών στοιχείων.
* Να αντιληφθούν το επεισόδιο της Ακριβούλας ως ένα περιστατικό μιας σειράς ανθρωπίνων δραμάτων που συμβαίνουν και θα συνεχίσουν να συμβαίνουν.
* Να συνειδητοποιήσουν ότι παρά τα ανθρώπινα βάσανα η ζωή συνεχίζει το δρόμο της.
* Να εντοπίσουν τα μοτίβα της ζωής και του θανάτου, καθώς και τις αντιθέσεις που δημιουργούνται, να τις αξιολογήσουν και να διαπιστώσουν τη δραματική τους χρήση.
* Να έρθουν σε επαφή με τη ρεαλιστική και ποιητική γλώσσα του Παπαδιαμάντη και να διαπιστώσουν πώς αυτή δημιουργεί «νόημα» και συμβάλλει στην αισθητική απόλαυση του κειμένου.
* Να αντιληφθούν πώς ένα διήγημα μπορεί να σχετισθεί με άλλες μορφές τέχνης (video, μουσική, κολλάζ) οι οποίες βοηθούν στην κατανόηση του.
* Να συσχετίσουν το διήγημα με τα δύο παράλληλα κείμενα ως προς τις ομοιότητες των ηρώων και να προχωρήσουν σε μια ευρύτερη και πληρέστερη κατανόηση τους.

### Στόχοι ως προς τη μαθησιακή διαδικασία:

* Να αντιμετωπίσουν το λογοτεχνικό έργο ως κείμενο ανοικτό σε ερμηνείες αλλά ταυτόχρονα περιοριζόμενο από το ίδιο το υλικό και την οργάνωσή του.
* Να πάψουν να βλέπουν το λογοτεχνικό κείμενο ως στατικό αλλά δυναμικό.
* Να επεξεργαστούν το κείμενο με ενεργό τρόπο σύμφωνα με τις αναγνωστικές οδηγίες, εντοπίζοντας, αναλύοντας και συνθέτοντας τα στοιχεία του κειμένου.
* Να ασκηθούν στην ομαδοσυνεργατική μάθηση.
* Να συνεργαστούν, ώστε να καταλήξουν σε από κοινού αποδεκτές ερμηνείες

## Απαιτούμενη υλικοτεχνική υποδομή

Στην απαιτούμενη υλικοτεχνική υποδομή για την υποστήριξη του σεναρίου είναι απαραίτητα:

* Προτζέκτορας
* Υπολογιστής με σύνδεση στο διαδίκτυο και πολυμεσικές δυνατότητες. Στην υλοποίησή μας χρησιμοποιήθηκε η αίθουσα πολυμέσων του σχολείου η οποία διαθέτει προτζέκτορα, πολυμεσικό υπολογιστή σε ρόλο εξυπηρετητή και τέσσερις thin client υπολογιστές με σύνδεση στο διαδίκτυο.
* Πλατφόρμα διαχείρισης μαθήματος (CMS). Εδώ χρησιμοποιείται το MOODLE (ver1.9+), το οποίο φιλοξενεί και άλλα μαθήματα και δραστηριότητες του σχολείου (http://1lyk-argyr.att.sch.gr/myclass)

Οι διαδικτυακές πηγές που χρησιμοποιούνται είναι οι ακόλουθες:

* <http://papadiamantis.blogspot.com>
* [www.edutv.gr/index.php?option](file:///C%3A%5CUsers%5CNikos%5CDocuments%5Cwww.edutv.gr%5Cindex.php%3Foption)
* <http://www.youtube.com/watch?v=R4r8f99hD54&feature=related>
* <http://www.youtube.com/watch?v=DNVqQI65uHY>
* <http://www.youtube.com/watch?v=7p7drh4481c&feature=related>
* <http://www.youtube.com/watch?v=bB6oMPrKYY4&feature=related>

Ακόμη,

* το CD “Η Αλίκη Καγιαλόγλου διαβάζει και τραγουδά Παπαδιαμάντη: τα τραγούδια του κοσμοκαλόγερου». Μουσική Άλκη Μπαλτά. Παραγωγή: Συν Αθηνά και χείρα κίνει.
* Το σχολικό βιβλίο.
* Φωτοτυπίες των φύλλων εργασιών
* Τα παράλληλα κείμενα
* Το φωτογραφικό υλικό στα φύλλα εργασίας και τα παρακάτω βιβλία για το φωτογραφικό τους υλικό:
	+ Ο κόσμος του Παπαδιαμάντη: Σκιάθος- Χαλκίδα-Αθήνα. Αθήνα, 2001
	+ Η Φόνισσα, Κοινωνικόν Μυθιστόρημα: Φωτογραφικό οδοιπορικό Γιάννης Μάγγος. Εισαγωγή – Επιμέλεια Φ. Δημητρακόπουλος. Εκδόσεις Αναπτυξιακή Δ.Ε. Σκιάθου, 2001.

## Διάρκεια

Για την υλοποίηση του σεναρίου και τον απαραίτητο αναστοχασμό σε επίπεδο τάξης, απαιτούνται 4-5 διδακτικές, κατ' ελάχιστο. (Η ανάγκη να διδαχθεί ένας ελάχιστος αριθμός κειμένων λειτουργεί αποτρεπτικά στην επέκταση του σεναρίου σε μεγαλύτερο αριθμό διδακτικών ωρών)

## Ανάλυση περιεχομένου

Στο κυρίως σώμα του διδακτικού σεναρίου, οι δραστηριότητες είναι κατευθυνόμενες και με σαφείς αναγνωστικές οδηγίες. Σκοπός τους είναι, μεταξύ άλλων, να αντιληφθούν οι μαθητές ότι το ίδιο το κείμενο εμπεριέχει τα κλειδιά και τους κώδικες της ανάγνωσης πάνω στα οποία στηρίζουμε εν πολλοίς την ερμηνεία μας και ότι η αυθεντική ανάγνωση είναι εξορισμού μια ενεργή και όχι παθητική διαδικασία. Σταδιακά, μέσα στη χρονιά, φυσικά, ο βαθμός της κατευθυνόμενης ανάγνωσης μειώνεται και αυξάνει η αναγνωστική αυτονομία.

Από την άλλη πλευρά, οι μαθητές καλούνται να αναζητήσουν, να αξιολογήσουν και να αφομοιώσουν πληροφορίες και πολυμεσικό υλικό από το Διαδίκτυο αλλά και να δημιουργήσουν πολυτροπικά κείμενα, στοιχεία χρήσιμα στο πλαίσιο του τεχνολογικού γραμματισμού.

## Εναλλακτικές αντιλήψεις των μαθητών

Οι μαθητές διδάσκονται κείμενα της Νεοελληνικής Λογοτεχνίας ήδη από τις τελευταίες τάξεις του Δημοτικού. Αν και το ερμηνευτικό πλαίσιο διαφέρει από τάξη σε τάξη και από βαθμίδα σε βαθμίδα, εντούτοις οι αλλαγές που σημειώνονται αφορούν περισσότερο στο εύρος της ανάλυσης και λιγότερο στην ουσία της. Το βασικό μεθοδολογικό πλαίσιο παραμένει αναλλοίωτο, αφήνοντας το μαθητή να «μαντεύει» περισσότερο την επιθυμητή ερμηνεία παρά να εργάζεται με σκοπό τη σταδιακή αποκωδικοποίηση του περιεχομένου. Από την άλλη, η προσέγγιση του κειμένου, η ερμηνεία και η αξιολόγηση γίνονται σε αυστηρά ατομικό επίπεδο, αποκλείοντας συνεργατικές μεθόδους προσέγγισης και παραγωγής γνώσης. Οι προσπάθειες που καταβάλλονται στο πρόγραμμα της Α΄ Λυκείου και οδηγούν σε διακριτές μετατοπίσεις στο επίπεδο της διδασκαλίας της Νεοελληνικής Γλώσσας και Λογοτεχνίας δεν έχουν επηρεάσει αυτό το τμήμα του μαθητικού πληθυσμού που παραμένει απολύτως προσκολλημένο σε «παραδοσιακές» μεθόδους προσέγγισης του κειμένου.

Οι παρατηρήσεις αυτές έχουν ληφθεί υπόψη τόσο στο σχεδιασμό του σεναρίου όσο και στον καθορισμό της διδακτικής διαδικασίας και αποτυπώνονται στα φύλλα εργασίας που επιχειρούν την απαραίτητη σύζευξη ανάμεσα σε εμπεδωμένες αντιλήψεις των μαθητών και την επιχειρούμενη διεύρυνση του πλαισίου διδασκαλίας με τη χρήση των ΤΠΕ.

## Συσχετισμός με το Αναλυτικό Πρόγραμμα

Το σχέδιο διδασκαλίας συμφωνεί με το ΕΠΣΠΣ (που αφορά το Λύκειο). Η επιλεγμένη ενότητα ανήκει στα διδασκόμενα κείμενα της Β΄ Λυκείου. Συμφωνεί με τον γενικό σκοπό που είναι «να φέρει το μαθητή σε επικοινωνία με σημαντικά και ποιοτικά λογοτεχνικά έργα», «την καλλιέργεια της ευαισθησίας, τον εμπλουτισμό της εμπειρίας και την ανάπτυξη της φαντασίας».

## Οργάνωση της τάξης

Το σενάριο υλοποιείται στην αίθουσα πολυμέσων του σχολείου η οποία διαθέτει προτζέκτορα, πολυμεσικό υπολογιστή σε ρόλο εξυπηρετητή και τέσσερις thin client υπολογιστές με σύνδεση στο διαδίκτυο. Οι δυνατότητες της αίθουσας είναι επαρκείς για τις δραστηριότητες και τα φύλλα εργασίας που οι μαθητές καλούνται να υλοποιήσουν.

Οι είκοσι δύο μαθητές της τάξης χωρίζονται σε τέσσερις ομάδες (όπου προβλέπεται ομαδική εργασία) και σε δυάδες όπου προβλέπεται δυαδικό (εταιρικό) σχήμα εργασίας.

Κατά την οργάνωση των ομάδων λαμβάνονται υπόψη μαθησιακά και ατομικά χαρακτηριστικά των μαθητών αλλά όχι και οι τεχνολογικές τους δεξιότητες στο βαθμό που οι δραστηριότητες που θα ακολουθήσουν απαιτούν απλή εξοικείωση με το διαδίκτυο και την αναζήτηση σ’ αυτό καθώς και στοιχειώδεις δεξιότητες επεξεργαστή κειμένου. Η χρήση της πλατφόρμας moodle δεν αναμένεται να δημιουργήσει προβλήματα αφού οι μαθητές διατηρούν ήδη λογαριασμούς σ’ αυτή και τη χρησιμοποιούν συχνά και σε άλλα μαθήματα αλλά και ως αποθετήριο (repository) εκπαιδευτικού υλικού.

## Διδακτικές προσεγγίσεις και στρατηγικές

Στο σχεδιασμό και την υλοποίηση του σεναρίου καταβάλλουμε να εφαρμόσουμε τις βασικές αρχές και ενέργειες της σύγχρονης διδακτικής μεθοδολογίας ενεργητικής διδασκαλίας: συνθήκες μάθησης, διέγερση ενδιαφέροντος, συμμετοχή και αυτενέργεια των μαθητών, εποπτικότητα, διερεύνηση - ανακάλυψη της γνώσης, διάλογο και συζήτηση.

Το παρόν σχέδιο διδασκαλίας είναι συμβατό με τους στόχους και τη φιλοσοφία των νέων προγραμμάτων σπουδών. Αρχικά, είναι στοχοκεντρικό, επειδή έχει συγκεκριμένους γνωστικούς και μαθησιακούς στόχους. Οι γνωστικοί στόχοι φέρνουν τον μαθητή κοντά στο κείμενο και τη γλώσσα του αλλά ξεφεύγουν από τον παραδοσιακό φορμαλισμό.

 Στους μαθησιακούς στόχους οι μαθητές αναζητούν απαντήσεις σε προβλήματα που έχουν τεθεί, αναλύουν και συνθέτουν δεδομένα, επικοινωνούν και μοιράζονται δεδομένα, σκέψεις και συναισθήματα, διερευνούν ισχυρισμούς ή διασαφηνίζουν ιδέες και απόψεις.

 Στο σχέδιο διδασκαλίας χρησιμοποιούνται εναλλακτικές μορφές διδασκαλίας, όπως η ομαδοσυνεργατική σε μεγάλο τμήμα του σχεδίου και σε μικρότερο βαθμό η εταιρική (δυάδες). Παράλληλα, η διδασκαλία εμπλουτίζεται με μουσική και μελοποίηση, ταινία και video και με αυτόν τον τρόπο γίνεται χρήση των δυνατοτήτων που προσφέρουν οι νέες τεχνολογίες.

Ακόμη, δίνεται έμφαση στην αισθητική εμπειρία, με τη χρήση εικόνων, ταινιών και μουσικής αλλά και στην παραγωγή υλικών που εμπλέκουν την αισθητική εμπειρία (κολλάζ, video, εναλλακτική γραφή).

Τέλος, δίνεται έμφαση στην αναστοχαστική διαδικασία, γιατί οι μαθητές αναστοχάζονται τόσο πάνω στο τι έμαθαν, εκφράζοντας αναγνωστικές προτιμήσεις, όσο και στην μαθησιακή διαδικασία και τη λειτουργία της ομάδας.

## Περιγραφή Σεναρίου

### 1η διδακτική ώρα

**Αφόρμηση**

Ανάγνωση από το διδάσκοντα: Ο καθηγητής διαβάζει το διήγημα. Η ανάγνωση συνοδεύεται από μουσική υπόκρουση και από μια γραμμική παρουσίαση εικόνων της Σκιάθου σε Power Point για τη δημιουργία του κατάλληλου κλίματος.

 Επιβεβαίωση της γενικής κατανόησης / Ανίχνευση των πρώτων αντιδράσεων: Αρχικά ζητούμε από τους μαθητές τις πρώτες συναισθηματικές αντιδράσεις τους. Τι ένιωσαν διαβάζοντας το διήγημα; Μετά την πρώτη ανίχνευση του συναισθηματικού κλίματος, τους ρωτάμε γιατί ένιωσαν έτσι και με αυτόν τον τρόπο οδηγούμε τους μαθητές να απαντήσουν με βάση την πρώτη κατανόηση του κειμένου.

Στη συνέχεια, τους δίνουμε λίγο χρόνο και μετά ζητούμε από κάποιο μαθητή να αφηγηθεί το νόημα του κειμένου, επιμένοντας στα πρόσωπα, στο χώρο, στο χρόνο και στο βασικό επεισόδιο. Ζητούμε τις βασικές σκηνές του διηγήματος, οδηγώντας τους στο κείμενο και σε μια αδρομερή διάκριση βασικών ενοτήτων. Ζητούμε τις άγνωστες λέξεις και εξομαλύνουμε γλωσσικά τα δύσκολα χωρία του διηγήματος, δίνοντας έμφαση στις περιγραφές και ειδικά αυτής του νεκροταφείου. Στο πλαίσιο της γλωσσικής εξομάλυνσης του κειμένου τα ηλεκτρονικά λεξικά του Κέντρου Ελληνικής Γλώσσας (όπου αυτό είναι δυνατό) καθώς και τα αντίστοιχα σώματα κειμένων, επιχειρώντας να αναδειχθεί η ιδιοσυστασία της Παπαδιαμαντικής γλώσσας (λόγια, δημοτική και εκκλησιαστική). Οι πρώτες παρατηρήσεις καταγράφονται από τους μαθητές για να χρησιμοποιηθούν στη συνέχεια. Το τελικό παραδοτέο της ώρας αναρτάται στο moodle του Σχολείου.

### 2η διδακτική ώρα

Επεξεργασία του κειμένου βάσει συγκεκριμένων αναγνωστικών οδηγιών, σε ολομέλεια και σε ομάδες.

Σύνδεση με την προηγούμενη διδακτική ώρα.

Χωρίζουμε την τάξη σε σε τέσσερις ομάδες. Στις μισές δίνουμε το Φύλλο Εργασίας 1 (1η ομάδα) και στις άλλες μισές το Φύλλο Εργασίας 2 (2η ομάδα).

Στην 1η ομάδα ζητούμε από τους μαθητές να εντοπίσουν και να περιγράψουν τον τόπο όπου διαδραματίζονται τα γεγονότα στις τρεις πρώτες παραγράφους με αναφορές σε λέξεις και φράσεις του κειμένου.

Στην 2η ομάδα ζητούμε από τους μαθητές να εντοπίσουν και να περιγράψουν τον χρόνο κατά τον οποίο διαδραματίζονται τα γεγονότα στις τρεις πρώτες παραγράφους με αναφορές σε λέξεις και φράσεις του κειμένου που υποδηλώνουν χρόνο

 Στην ολομέλεια οι ομάδες ανακοινώνουν τις απαντήσεις τους.

Στη συνέχεια, προβάλλουμε με τον προτζέκτορα εικόνες της Σκιάθου οι οποίες απεικονίζουν το λόφο του νεκροταφείου και άλλες παρεμφερείς φωτογραφίες, ώστε οι μαθητές να σχηματίσουν μια σαφέστερη άποψη του χώρου και του Σκιαθίτικου τοπίου. Από τους μαθητές ζητείται να προσθέσουν λεζάντες και μεταδεδομένα στις φωτογραφίες, με σκοπό να υπάρξει οπτικό ισοδύναμο της περιγραφής του Παπαδιαμάντη.

Αφού σχηματίσουμε την εικόνα του χώρου και του χρόνου, περνούμε στο πρόσωπο της γριάς Λούκαινας.

Σε δυάδες συζητούμε για

α. τη ζωή της γριάς Λούκαινας

β. τα επίθετα που της αποδίδει ο συγγραφέας

 γ. την ψυχολογική κατάσταση της και τι την προκαλεί. (μοιράζουμε τα τρία ζητούμενα σε διαφορετικές δυάδες)

Στην ολομέλεια κάθε δυάδα ανακοινώνει την απάντησή της.

 Η ζωή της γριας-Λούκαινας προσφέρεται για συζήτηση σχετικά με τη θέση της γυναίκας στην Σκιάθο στο τέλος του 19ου αιώνα. Εδώ μπορεί να γίνει μια σύντομη αναφορά για την κοινωνική και οικονομική κατάσταση της Ελλάδας και της Σκιάθου τον 19ο αιώνα (αν αυτό δεν έχει γίνει ήδη από προηγούμενο κείμενο που έχει διδαχθεί).

Χρήσιμο θα ήταν να δούνε οι μαθητές φωτογραφίες της Σκιάθου των αρχών του 20ου αιώνα, είτε από το διαδίκτυο είτε από τα διάφορα βιβλία σχετικά με τη ζωή του Παπαδιαμάντη.

Αφού σκιαγραφήσουμε τη γριά-Λούκαινα, περνούμε στις προσημάνσεις που μας προετοιμάζουν για το θάνατο της Ακριβούλας και στη συμβολική γλώσσα του Παπαδιαμάντη.

Όπως και παραπάνω, οι μαθητές μπαίνουν στις ομάδες τους.

Η 1η ομάδα εντοπίζει και καταγράφει τις σκηνές, τις εικόνες, τις αναφορές και τα σύμβολα που σχετίζονται με τη ζωή και το θάνατο αλλά και τις αντιθέσεις στην α’ ενότητα, ενώ η 2η ομάδα ακριβώς τα ίδια στην τελευταία παράγραφο της α’ ενότητας , την περιγραφή δηλ., του νεκροταφείου. (Φύλλα εργασίας 3 και 4 αντίστοιχα).

Στην ολομέλεια οι ομάδες ανακοινώνουν τα σύμβολα και τις αντιθέσεις. Μετά συζητούμε για την ατμόσφαιρα που δημιουργείται πώς αυτό το σκηνικό μας προκαλεί συγκεκριμένα συναισθήματα και πώς «χρωματίζει» και προετοιμάζει τις αναγνωστικές μας προσδοκίες. Στεκόμαστε στη γλώσσα του Παπαδιαμάντη και ιδιαίτερα στη μεταφορική και συμβολική της χρήση.

### 3η διδακτική ώρα

Ως αφόρμηση, παρακολουθούμε ένα απόσπασμα από video στο οποίο έχει δραματοποιηθεί το διήγημα.(http://papadiamantis.blogspot.com το οποίο είναι μαθητικό βίντεο ή από το www.edutv.gr/index.php?option από τον εκπαιδευτικό οργανισμό Κύπρου). Βλέπουμε το τμήμα που αντιστοιχεί στην α΄ ενότητα. Σκοπός της προβολής σ’ αυτό το σημείο του μαθήματος είναι η υπενθύμιση του διηγήματος, η διέγερση του ενδιαφέροντος και η εδραίωση των εικόνων και της ιστορίας. Αν μετά τη σύντομη προβολή υπάρχουν απορίες σχετικά την κινηματογραφική μεταφορά, τη συζητούμε σύντομα στο βαθμό που αυτές φωτίζουν την κατανόηση του διηγήματος.

Οι μαθητές μπαίνουν στις ομάδες τους.

Η 1η ομάδα διερευνά και εντοπίζει τα περιστατικά που μας προετοιμάζουν, ώστε ο θάνατος της Ακριβούλας να μη συμβεί με τρόπο αυθαίρετο (ξεκλέφτηκε από την άγρυπνο επιτήρηση, απότομο μονοπάτι, αμφιλύκη του νυκτώματος, το φεγγάρι ήτο στη χάση του), ενώ η 2η ομάδα από άλλη οπτική γωνία διερευνά τους παράγοντες που οδηγούν στην παγίδευση της Ακριβούλας (σαγηνευτική μουσική του βοσκού, νύκτα, μονοπάτι, το φεγγάρι που χάνεται) (φύλλα εργασίας 5 και 6).

Αφού συζητήσουμε τις απαντήσεις, βλέπουμε από το video το τμήμα που αναφέρεται στην «κατάβαση» της Ακριβούλας.

Στην ολομέλεια συζητούμε σχετικά με

α) την τραγική ειρωνεία που δημιουργείται

β) τι προσδίδει στο διήγημα το γεγονός ότι ο θάνατος συντελείται ερήμην της γιαγιάς και του βοσκού.

Σε δυάδες ζητούμε από τους μαθητές να βρουν στην τελευταία ενότητα πού επαναλαμβάνεται το ρήμα «εξηκολούθει» και τη σημασία αυτής της επανάληψης.

Στη συνέχεια περνούμε στο τελευταίο και πιο λυρικό τμήμα του διηγήματος, το μοιρολόι της φώκιας.

Αρχικά επιχειρούμε μια σύγκριση μεταξύ των τριών τραγουδιών που «ακούγονται» στο διήγημα, δηλ. του μοιρολογιού της γριάς Λούκαινας, του φαιδρού ποιμενικού άσματος του βοσκού και του μοιρολογιού της φώκιας. Για τη δημιουργία αισθητικής απόλαυσης, ακούμε και τρία μελοποιημένα.

Το πρώτο από τη φωνή της Αλίκης Καγιαλόγου ή ένα αυθεντικό μοιρολόι πχ (http://www.youtube.com/watch?v=DNVqQI65uHY),

 το δεύτερο ένα χαρούμενο ποιμενικό σκοπό από φλογέρα

(http://www.youtube.com/watch?v=7p7drh4481c&feature=related

ή http://www.youtube.com/watch?v=bB6oMPrKYY4&feature=related )

και τέλος το μοιρολόι της φώκιας μελοποιημένο και τραγουδισμένο από τον Λουδοβίκο των Ανωγείων( http://www.youtube.com/watch?v=R4r8f99hD54&feature=related )

Τα παιδιά στις ομάδες τους συζητούν σχετικά με το τι είδους συγκίνηση μεταδίδει το καθένα και ποιο τους άρεσε περισσότερο. Οδηγούμαστε στον ιδιαίτερο χαρακτήρα του μοιρολογιού της φώκιας και εστιάζουμε στη λογοτεχνικότητα του τραγουδιού.

 Στις ομάδες ζητούμε να τεκμηριώσουν τον ποιητικό και λυρικό χαρακτήρα του τραγουδιού (έμφαση στις εικόνες, τα σύμβολα, την ομοιοκαταληξία. 7ο φύλλο εργασίας, κοινό για όλες τις ομάδες)

### 4η διδακτική ώρα

Ξεκινούμε από εκεί που είχαμε σταματήσει την τελευταία φορά, από το μοιρολόι της φώκιας. Ζητούμε από τους μαθητές στις ομάδες τους να σχολιάσουν τους στίχους «κι η γριά μοιρολογά τα γεννοβόλια τα παλιά. Σαν να ‘χαν ποτέ τελειωμό τα πάθια και οι καημοί του κόσμου» . Ρωτούμε «πώς συνδέονται με το διήγημα;». Πώς το προσωπικό δράμα του ανθρώπου μετουσιώνεται σε πανανθρώπινο;». Το 8ο φύλλο εργασίας περιέχει και το θεματικό κέντρο γι’ αυτό είναι κοινό για όλες τις ομάδες.

Με αυτή τη συζήτηση οδηγούμαστε στη σύλληψη και κατανόηση του θεματικού κέντρου του διηγήματος, τη συνειδητοποίηση της τραγικότητας της ανθρώπινης ύπαρξης και τα συνεχή βάσανα που αυτή υφίσταται. Η διαπίστωση αυτή μπορεί να γενικευτεί ζητώντας από τους μαθητές να μάθουν προσωπικές ιστορίες από τους παππούδες και τις γιαγιάδες τους με ανάλογα περιστατικά ή περιστατικά μιας πολυκύμαντης ζωής γεμάτης εναλλαγές και απρόοπτα, που να συμπυκνώνει έτσι και την πρόσφατη ιστορία του σύγχρονου ελληνισμού.

Στη συνέχεια δίνουμε στις ομάδες να επεξεργαστούν δύο παράλληλα κείμενα, ένα η καθεμιά.

1. Απόσπασμα από τη Φόνισσα του Παπαδιαμάντη (9ο φύλλο εργασίας). Ζητούμε να συγκρίνουν τη ζωή της γριάς Λούκαινας με αυτή της γριάς-Χαδούλας. Στο βαθμό που έχουν διδαχθεί μάλιστα τη Φόνισσα, η σύγκριση είναι ευκολότερη. Η εργασία αυτή μπορεί να δοθεί στις ομάδες που είναι κατά βάση πιο αδύνατες.

2. Επίγραμμα του Ξενόκριτου του Ρόδιου από την Παλατινή Ανθολογία (10ο φύλλο εργασίας). Εδώ ζητούμε από τους μαθητές να βρουν τα κοινά στοιχεία ανάμεσα στα δύο κείμενα, εστιάζοντας περισσότερο στη μορφή της Ακριβούλας.

## Φύλλα εργασίας

Στο διδακτικό σενάριο χρησιμοποιούνται 10 φύλλα εργασίας και τα οποία παρουσιάζονται συνοπτικά παρακάτω.

### 1o Φύλλο Εργασίας

Να περιγράψετε τον χώρο στον οποίο διαδραματίζονται τα γεγονότα. Διαβάστε την α’ ενότητα, εντοπίστε και περιγράψτε τον χώρο σημειώνοντας τις αντίστοιχες λέξεις και φράσεις.

### 2o Φύλλο Εργασίας

Ποιος είναι ο χρόνος κατά τον οποίο διαδραματίζονται τα γεγονότα στο διήγημα; Διαβάστε την α’ ενότητα, εντοπίστε και καταγράψτε όλες τις λέξεις και φράσεις που άμεσα ή έμμεσα υποδηλώνουν το χρόνο.

### 3o Φύλλο Εργασίας

Διαβάστε προσεκτικά τις δύο πρώτες παραγράφους της α’ ενότητας.

α) Εντοπίστε και καταγράψτε τις σκηνές, τις εικόνες και τις αναφορές που σχετίζονται είτε με τη ζωή είτε με το θάνατο.

β) Εντοπίστε και αναλύστε τις αντιθέσεις που δημιουργούν.

γ) Ποια ατμόσφαιρα δημιουργείται και γιατί;

### 4o Φύλλο Εργασίας

Διαβάστε προσεκτικά την τελευταία παράγραφο της α’ ενότητας.

α) Εντοπίστε και καταγράψτε τις σκηνές, τις εικόνες και τις αναφορές που σχετίζονται είτε με τη ζωή είτε με το θάνατο. Γράψτε τις αντίστοιχες λέξεις ή φράσεις

β) Εντοπίστε και αναλύστε τις αντιθέσεις που δημιουργούνται.

γ) Ποια ατμόσφαιρα δημιουργείται και γιατί;

### 5o Φύλλο Εργασίας

Ποια περιστατικά μας προετοιμάζουν, ώστε ο θάνατος της Ακριβούλας να μη συμβεί με τρόπο αυθαίρετο; Διαβάστε προσεκτικά την β’ ενότητα.

### 6o Φύλλο Εργασίας

Διαβάστε προσεκτικά τη β’ ενότητα, εντοπίστε και συζητήστε τους παράγοντες που «παγιδεύουν» την Ακριβούλα και την οδηγούν στον θάνατο.

### 7o Φύλλο Εργασίας

α) Θα ακούσετε τα τρία τραγούδια. Ένα μοιρολόι (σαν αυτό της γριάς Λούκαινας), ένα «φαιδρό» ποιμενικό σκοπό από φλογέρα και το μοιρολόι της Φώκιας (μελοποιημένο από τον Λουδοβίκο των Ανωγείων). Καθώς τα ακούτε, σκεφθείτε τι είδους συναισθήματα σας προκαλεί το καθένα από αυτά και γιατί. Ποιο κατά τη γνώμη σας μεταδίδει την ισχυρότερη συγκίνηση και γιατί;

β) Εστιάστε τώρα στο μοιρολόι της Φώκιας. Ποια ποιητικά στοιχεία υπάρχουν στο μοιρολόι;

### 8o Φύλλο Εργασίας

 « Κι η γριά μοιρολογά τα γεννοβόλια τα παλιά. Σαν να ‘χαν ποτέ τελειωμό τα πάθια και οι καημοί του κόσμου». Τι σημαίνουν και πώς συνδέονται οι στίχοι αυτοί με το διήγημα;

 Πώς το προσωπικό δράμα του ανθρώπου μετουσιώνεται σε πανανθρώπινο;

### 9o Φύλλο Εργασίας

**ΠΑΡΑΛΛΗΛΟ ΚΕΙΜΕΝΟ**

Διαβάστε το παράλληλο κείμενο και στη συνέχεια καταγράψτε τις ομοιότητες μεταξύ της ζωής της γριάς-Λούκαινας και της Φραγκογιαννούς.

**Αλέξανδρου Παπαδιαμάντη, «Φόνισσα»**

Η Χαδούλα, η λεγομένη Φράγκισσα, ή άλλως Φραγκογιαννού, ήτο γυνή σχεδόν εξηκοντούτις, καλοκαμωμένη, με αδρούς χαρακτήρας, με ήθος ανδρικόν και με δύο μικράς άκρας μύστακος άνω των χειλέων της. Εις της λογισμούς της, συγκεφαλαιούσα όλην την ζωήν της, έβλεπεν ότι ποτέ δεν είχε κάμει τίποτε ειμή να υπηρετή της της. Όταν ήτο παιδίσκη, υπηρέτει της γονείς της. Όταν υπανδρεύθη, έγινε σκλάβα του συζύγου της – και της, ως εκ του χαρακτήρος της και της αδυναμίας εκείνου, ήτο συγχρόνως και κηδεμών αυτού. Όταν απέκτησε τέκνα, έγινε δούλα των τέκνων της, όταν τα τέκνα της απέκτησαν τέκνα, έγινε πάλιν δουλεύτρια των εγγονών της.

### 10o Φύλλο Εργασίας

Διαβάστε το παράλληλο κείμενο και βρείτε τις ομοιότητες με το κείμενο του Παπαδιαμάντη.

**ΠΑΡΑΛΛΗΛΟ ΚΕΙΜΕΝΟ**

**Ξενοκρίτου Ροδίου**

Αρμύρα στάζουν τα μαλλιά σου, κόρη δύσμοιρη.

Ναυάγησες και χάθηκες στον πόντο, Λυσιδίκη.

Τη θάλασσα σαν είδες ν’ αγριεύει, τρόμαξες

και ρίχτηκες στα κύματα από το κοίλο πλοίο.

Τώρα, τ’ όνομά σου δηλώνει ο τάφος, την πατρίδα σου την Κύμη,

πλήν τα οστά σου κύμα ψυχρό της ακτής τα λευκαίνει.

Πικρό κακό για τον πατέρα σου τον Αριστόμαχο: σε γάμο

σε οδηγούσε, μα μήτε κόρη και νεκρή σε πήγε.

 **(Παλατινή Ανθολογία,VII, 291,Επιτάφιος Λόγος, Αρχαία Ελληνικά Επιγράμματα,**

**Μετάφραση και επίμετρο, Παντελής Μπουκάλας, Αθήνα: Άγρα, σελ. 49)**

## Αξιολόγηση των μαθητών

Προβλέπεται διαμορφωτική αξιολόγηση. Η βαθμολογία κάθε ομάδας προσδιορίζεται από:

* τα κείμενα και τα τελικά παραδοτέα που ανήρτησε στον ψηφιακό χώρο του μαθήματος
* το βαθμό συνεργασίας των μελών των ομάδων
* τη μέθοδο εργασίας που ακολούθησε.

Στην τελική αξιολόγηση λαμβάνεται υπόψη και η θέση των μελών των ομάδων για την επιμέρους συνεισφορά των υπόλοιπων μελών της ομάδας τους.

Σημαντική πάντως είναι η διαδικασία αναστοχασμού σε επίπεδο ολομέλειας καθώς υποδεικνύει προβλήματα που ενδέχεται να διέλαθαν της προσοχής, υποδεικνύει αναπροσαρμογές σε μελλοντικές υλοποιήσεις του σεναρίου και αποτελεί εφαλτήριο για τη δημιουργική εμπλοκή των μαθητών και στο υπόλοιπο της σχολικής χρονιάς. Για το λόγο αυτό αφιερώνεται το μεγαλύτερο μέρος της τελευταίας διδακτικής ώρας (βλ. περισσότερα στο Β΄ Μέρος)

## Προβλέπεται εργασία στο σπίτι;

Εργασία στο σπίτι με τη μορφή ολοκληρωμένης εργασίας η οποία εκπονείται και αξιολογείται ατομικά δεν υπάρχει. Το μεγαλύτερο μέρος των εργασιών εκπονείται στη σχολική τάξη και διατίθεται στην εκπαιδευτική πλατφόρμα του Σχολείου. Αν, λόγω των ασφυκτικών χρονικών δεσμεύσεων, δεν ολοκληρωθεί κάποιο μέρος των εργασιών στην τάξη, μπορούν να ολοκληρωθούν στο πλαίσιο των ομάδων από το σπίτι. Για το λόγο αυτό είναι ενεργοποιημένες στην εκπαιδευτική πλατφόρμα οι δυνατότητες σύγχρονης και ασύγχρονης επικοινωνίας (chat και forum αντίστοιχα) καθώς και το πρόσθετο wiki του moodle.

## Πρόσθετες πληροφορίες

Σημειώνεται η επάρκεια της πλειοψηφίας των μαθητών στο χειρισμό της εκπαιδευτικής πλατφόρμας καθώς και το ικανοποιητικό επίπεδο δεξιοτήτων στην επεξεργασία κειμένου, στην αναζήτηση και την ανάκτηση πληροφοριών στο διαδίκτυο και την ανάρτηση παραδοτέων στην εκπαιδευτική πλατφόρμα.

# Β΄ Μέρος: Αναστοχασμός

Μετά την υλοποίηση του Σεναρίου και τη συζήτηση στο τμήμα του ΠΑΚΕ, να γράψετε τα ακόλουθα:

## Υλοποιήθηκε το σενάριο σύμφωνα με το σχεδιασμό και τους στόχους του;

 Το σενάριο υλοποιήθηκε σύμφωνα με το σχεδιασμό και τους στόχους του. Το χρονικό πλαίσιο των πέντε (5) ωρών αποδείχτηκε επαρκές και κατά τη διάρκεια της υλοποίησής του δεν ανέκυψαν τεχνικές δυσκολίες, οι οποίες ασφαλώς θα δυσχέραιναν την ομαλή υλοποίησή του. Ας σημειωθεί ότι το μεγαλύτερο μέρος της πέμπτης ώρας αφιερώθηκε στον αναστοχασμό.

## Προκάλεσε το ενδιαφέρον των μαθητών;

Το ενδιαφέρον των μαθητών υπήρξε έντονο σ' όλη τη διάρκεια της διδασκαλίας, ακόμα και στο εξέτασης των αφηγηματικών τεχνικών, το οποίο συνήθως θεωρείται δύσβατο για τους μαθητές. Σ' αυτό έπαιξε σημαντικό ρόλο το γεγονός ότι οι μαθητές εργάστηκαν σε ομάδες και είχαν την ευκαιρία να πειραματιστούν με εργαλεία και να διαμορφώσουν τελικά παραδοτέα που είχαν νόημα για τους ίδιους.

## Συμμετείχαν οι μαθητές ενεργά στη διδακτική διαδικασία;

Η ομαδοσυνεργατική μέθοδος και η χρήση των ΤΠΕ κέντρισαν το ενδιαφέρον, ενεργοποίησαν αντανακλαστικά συνεργατικότητας αλλά, όπως έχει επισημανθεί σε ανάλογες υλοποιήσεις και στο παρελθόν, προβλημάτισαν σε κάποιο βαθμό τους «καλούς» μαθητές, καθώς η ανακατανομή ρόλων που συνεπάγεται τους έκανε να αισθανθούν, ιδίως την πρώτη διδακτική ώρα, «άβολα». Από την άλλη πλευρά όμως, ενεργοποιήθηκαν στο πλαίσιο των ομάδων μαθητές με υποτονική παρουσία και σκιώδη συμμετοχή σε πιο "παραδοσιακές" προτάσεις διδασκαλίας και αυτή είναι η προστιθέμενη αξία ανάλογων προσεγγίσεων, καθώς αποτελεί σημαντικό εφαλτήριο και παρακαταθήκη και για μελλοντική ενεργητική εμπλοκή τους στη διδακτική διαδικασία.

## Ποιες δυσκολίες παρουσιάστηκαν;

Βασικό πρόβλημα, όπως και σε κάθε αντίστοιχη προσπάθεια, η διαχείριση του χρόνου καθώς τα πολλά φύλλα εργασίας αλλά και η ανάγκη να συζητηθούν όλες οι διαφορετικές εκδοχές τέλους, οδήγησαν σε υπέρβαση του αρχικού προγραμματισμού κατά μια διδακτική ώρα. Ουσιαστικό πρόβλημα, κατά τη γνώμη μας, σε κάθε ανάλογη διδακτική διαδικασία είναι ο υπερβολικός κατακερματισμός του σχολικού χρόνου. Η σαρανταπεντάλεπτη διδακτική ώρα είναι υπερβολικά μικρή για να υποστηρίξει συνεργατικές διερευνητικές προτάσεις διδασκαλίας αλλά και χρήση νέων τεχνολογιών στο μάθημα.

## Αν σχεδιάζατε πάλι το σενάριο θα το αλλάζατε όλο η επί μέρους στοιχεία του και ποια; Αιτιολογείστε και γράψτε τα αναλυτικά.

Ένα σενάριο, όσο επιτυχημένο κι αν κρίθηκε στη φάση εφαρμογής του, είναι αναγκαστικά υποκείμενο σε συνεχείς αλλαγές και βελτιώσεις. Στην άποψη αυτή δεν λανθάνει ένας ψυχαναγκαστικός περφεξιονισμός αλλά μια απλή παραδοχή: κάθε σενάριο απευθύνεται σε συγκεκριμένους μαθητές, με συγκεκριμένο "βιογραφικό" και μαθησιακές ανάγκες. Μ' αυτό το σκεπτικό, το σύνολο των δραστηριοτήτων που προβλέπονται εδώ είναι υποκείμενο σε αλλαγές και αναπροσαρμογές ανάλογα με τις ανάγκες μελλοντικών μαθητών.

## Σε τι σας ωφέλησε ως εκπαιδευτικό ο σχεδιασμός, η υλοποίηση και ο αναστοχασμός στο σενάριο;

Είναι προφανές ότι η υιοθέτηση ομαδοσυνεργατικών πρακτικών και η χρήση των ΤΠΕ αποτελεί επαγγελματική ευκαιρία για τον εκπαιδευτικό, καθώς του δίνει τη δυνατότητα να πειραματιστεί, να βελτιώσει τις μεθόδους και να διευρύνει τους ορίχοντές του. Από την άλλη πλευρά όμως, η χρήση των ΤΠΕ προϋποθέτει και διαφορετική διδακτική ταυτότητα εκ μέρους των διδασκόντων. Εκεί που η διδακτική διαδρομή εξασφαλιζόταν αποκλειστικά από το σχολικό εγχειρίδιο, τώρα θα πρέπει να αναδιατυπωθεί με τέτοιο τρόπο ώστε να εξωθείται η διδασκαλία από τη λογική της *ορατής* παιδαγωγικής πρακτικής (=έμφαση στη μετάδοση της γνώσης και στις ασκήσεις) προς την *αόρατη* (= έμφαση στην πρωτοβουλία των μαθητών, στο διαφορετικό ρόλο των διδασκόντων) . Εκεί που ο μαθησιακό πόρος ήταν ένας και ταυτιζόταν με το έντυπο, τώρα θα πρέπει να δούμε τους μαθησιακούς πόρους στο σύνολό τους (έντυπα αλλά και ηλεκτρονικά μέσα). Εκεί που τα μέσα πρακτικής γραμματισμού ταυτιζόταν με το χαρτί, το μολύβι και το έντυπο, τώρα θα πρέπει να καλλιεργήσουμε παράλληλα και το νέο γραμματισμό με την αξιοποίηση των ηλεκτρονικών μέσων ανάγνωσης, γραφής και επικοινωνίας. Εκεί που αρκούσε να βλέπει ο εκπαιδευτικός το μάθημα της ημέρας ή της βδομάδας, τώρα είναι απαραίτητο να διαμορφώσει ένα διδακτικό πλάνο από την αρχή της χρονιάς, όπου θα εντάσσονται τα επιμέρους σενάρια. Εκεί που ρύθμιζε τα της διδασκαλίας μόνος του, τώρα καλείται να μοιράσει τις σκέψεις του, να λάβει υπόψη του άλλες προτάσεις (άλλα σενάρια), να συνεργαστεί με τους συναδέλφους του στο σχολείο.

Και αυτού του είδους οι παρεμβάσεις απαιτούν συνολικότερους αναπροσδιορισμούς και διευθετήσεις στο χώρο της σχολικής μονάδας, διδακτική στήριξη και υιοθέτηση επιμορφωτικών πρακτικών που θα επενδύουν στο σύνολο των εκπαιδευτικών όλων των ειδικοτήτων και θα στοχεύουν όχι στη δημιουργία «νησίδων νέων πρακτικών» στο χώρο του σχολείου αλλά στη διαμόρφωση διαφορετικής κουλτούρας στο χώρο της εκπαιδευτικής μονάδας συνολικά.

# Βιβλιογραφία

1. **Μπαλτά, Β. (2011)**. Σενάριο Λογοτεχνίας Γυμνασίου. Στο Π. Ινστιτούτο, *Βασικό Επιμορφωτικό Υλικό - Τόμος Β: Ειδικό Μέρος ΠΕ02 Φιλόλογοι* (σσ. 43-48). Αθήνα: Παιδαγωγικό Ινστιτούτο.
2. **Παιδαγωγικό Ινστιτούτο. (2011)**. *Βασικό Επιμορφωτικό Υλικό - Γενικό Μέρος* (Τόμ. Α). Αθήνα: Παιδαγωγικό Ινστιτούτο.
3. **Παιδαγωγικό Ινστιτούτο. (2011).** *Βασικό Επιμορφωτικό Υλικό - Ειδικό Μέρος ΠΕ02 Φιλόλογοι* (Τόμ. Β). Αθήνα: Παιδαγωγικό Ινστιτούτο.
4. **Παπαβασιλείου, Ι. (2011)**. Καλές Διδακτικές Πρακτικές - Μεθοδολογία. Στο Π. Ινστιτούτο, *Βασικό Επιμορφωτικό Υλικό - Τόμος Β: Ειδικό Μέρος ΠΕ02 Φιλόλογοι* (σσ. 33-42). Αθήνα: Παιδαγωγικό Ινστιτούτο.
5. **Πολέμη - Τοδούλου, Μ. (2011, Ιούνιος)**. *Προσεγγίζοντας την εκπαιδευτική ομάδα.* Ανάκτηση Ιούλιος 10, 2011, από Η ΒΔΕΛΛΑ2: http://alisavakis.gr/anevasmena/project/4.\_Prosegizontas\_tin\_ekpadeutiki\_omada.doc
6. **Πολέμη - Τοδούλου, Μ. (2011, Ιούνιος)**. *Φροντίζοντας την διαμόρφωση της ομάδας και του συγκινησιακού κλίματος κάποια βασικά στοιχεία και ασκήσεις για το Μ.Π.Ε.* Ανάκτηση Ιούλιος 20, 2011, από Η ΒΔΕΛΛΑ2: http://alisavakis.gr/anevasmena/project/1A.\_Diamorfosi\_Omadas\_Vimata\_kai\_Arxes.doc